Riigikohtu esimees Märt Rask  Saan teile ütelda, et Justiitsministeeriumis on väljatöötamisel väga tõsiselt võetav riigilõivude regulatsiooni muutev eelnõu. Eelmisel esmaspäeval toimus justiitsministri, Riigikohtu esimehe, Riigikohtu tsiviil- ja halduskolleegiumi esimeeste ja  Justiitsministeeriumi asjatundjate kolme ja pooletunnine nõupidamine, kus me vaatasime põhimõtteliselt kogu riigilõivu tabeli läbi ja loomulikult on seal palju vaieldavaid momente. Eelnõu on väga noor, kui mitte ütelda, et ideede kogum. Aga põhisuund on võetud selles riigilõivude üldisele vähendamisele või proportsioonidesse viimisele. Mis puudutab nüüd, kui palju on seda teadvustatud rahanduskomisjonis, siis sellele sa suutsid, härra Herkel, ise vastata ja palju paremini kui mina. Ja mis puudutab ühiskonna üldist  teadvustamist, siis Riigikohus on teinud kolm tõsiselt võetavat otsust põhiseaduslikkuse järelevalves, üks nendest üldkogu otsus, kus konkreetsel juhul konkreetses asjas on riigilõivud tunnistatud põhiseadusvastaseks. Nii et teema peaks olema piisavalt teadvustatud, sest see on piisavalt tõsine.